khistorydata/jeongjo-sjw-relations huggingface dataset:
정조 2년 · 목
因該曹草記。敎以。丙午己卯之異例。卽以　大王王后之祔　廟時。射隊名數。有隆殺之別也。射隊軍兵禁軍及挾　神輦軍。　大王神輦則用丙午例。　王后神輦則用己卯例宜當。　孝明殿　徽寧殿則大駕同牌。而　延福殿則　大王　王后射隊同牌擧行。習儀時軍兵別單中。前例太多。以一百。兩年磨鍊事知悉。禁軍但於三日排立。又以習儀時侍衛諸將服色。用純吉服啓稟。敎以。　神輦侍衛。只於三度習儀時磨鍊事。曾有下敎。依此擧行。
정조 2년 · 강
江華留守李福源上疏。請往省先壠。賜批許之。
정조 2년 · 강
以宋文載魚錫定李瀁金範勳。爲分副總管。口傳也。
정조 2년 · 강
命大提學徐命膺越俸一等。
정조 2년 · 목
敎曰。今番使行原奏外別咨文齎去之命。卽無他。蓋以事面言之。轉達與直奏。非但自別。禮部若以直奏爲猥屑。則其奏本。自當還出。至若呈文往復。雖百次。此係陪臣私文字。則初無徹聽之理。是以予意則別咨文中。卑辭委曲。先呈禮部。禮部若肯許轉達其改書之本。則事甚便好。禮部若以不可以咨文轉達。何無奏文云云。則以奏文及謄報咨文呈之。亦無所妨。禮部又若以雖有咨文。改本之轉達。終涉未妥云云。則別咨自在於禮部。而奏文雖還出。亦有所據矣。遠外之事。宜乎審愼。而伊時廟堂。以使行頗示不挽。正使亦以原奏預定拔去。故文衡隨以效之。有命而不製。登筵而周遮。設如廟堂與大臣之意。在文衡道理。則成命之下。經稟不製可也。豈可故爲掩置。而彌縫至今乎。苟然則政令不必自上出也。可謂寒心。噫。今日朝綱。非一朝一夕可立者。奚獨責於一徐命膺哉。至於昨夜筵奏之駭然。雖大臣。宜不敢若是無嚴也。予不欲聲氣。大提學徐命膺姑先越俸一等。使臣復命後。從當處分矣。
정조 2년 · 강
遞左參贊趙重晦。校理鄭宇淳。
정조 2년 · 목
敎曰。呈辭參贊玉堂許遞。政官牌招開政。
정조 2년 · 강
命吏曹參議前望單子入之。
정조 2년 · 목
敎曰。祔享大禮。奠幣瓚爵官不可不備。且聞自再明習儀進參云。吏曹參議前望單子入之。
정조 2년 · 강
命都監郞廳。竝問名拿處。
정조 2년 · 목
敎曰。祔　廟三度時。　神輦節次之事。則依例擧行。其外　大駕節次。則只令正日擧行之意。頃有傳敎矣。今聞兵曹言。各差備侍衛軍兵。勿論　神輦與　大駕。竝爲磨鍊云。都監之事。極爲矇然。此等之事。豈必屢煩傳敎然後。始可奉行乎。該掌郞廳之不能知委之罪。在所難免。一竝問名拿處。以此觀之。正日許多儀節之失措。可推而知。其令都監堂上躬親檢督。以爲知禮之地事。各別嚴飭。
정조 2년 · 강
命遣事變注書。往肄儀所摘奸。
정조 2년 · 목
敎曰。騎馬一匹立之。事變注書馳往肄儀所。內外各差備摘奸以來。
정조 2년 · 강
以李義翊爲吏曹參議。前望也。
정조 2년 · 목
予曰。今日習儀。內侍中諸差備盡爲出去。初二度習儀。不緊執事不參事。前已下敎。而都監亦不知委。都監擧行。何其稽忽也。國榮曰。極爲駭然矣。予曰。習儀時做錯如是。則正日許多儀節之失措。可推而知。誠甚可悶。國榮曰。昨旣申飭。正日則似勝於前矣。予曰。各道賑政。何時可畢云乎。國榮曰。三南則來月旬前。可當畢賑。而其餘諸道。來月晦前當畢矣。予曰。自春以後。連見諸道分賑狀啓。則姑無捐瘠之民。以此推之。則各邑賙賑。當着實矣。國榮曰。爲守宰者。多出自備穀。誠心爲之云矣。
정조 2년 · 강
詣　孝明殿。行別茶禮。
정조 2년 · 목
自內行禮也。○予曰。都監堂上入侍。予曰。　宗廟　十五室鋪陳。皆一新修改乎。具允鈺曰。當爲一新修補矣。予曰。卿等親審爲之。而雜人及喧譁。各別嚴禁也。
정조 2년 · 목
敎曰。副提調持加減交濟湯入侍。○予曰。聞今日習。儀全無次序。未免紛雜云。旣出班次圖。而使之熟習。則豈有臨時錯亂之弊乎。正日又復如此。則將奈何。國榮曰。一二次習儀之後。必各知其所立之處。正日則似勝於習儀時矣。予曰武藝別監。旣以久勤遷轉定式。則都監之選入。尤當審愼。此後則毋如前日之亂雜。各別精擇事。分付訓將。國榮曰。訓將以武藝別監選入事。與臣相議矣。前日選入之人。固難盡爲沙汰。標下及諸哨中。更選隨闕。次次塡差云。此言甚好矣。久勤定式之後。渠輩自倍增氣。凡諸擧行。似勝於前矣。
정조 2년 · 강
有政。吏曹判書李重祜。參議李義翊進。
정조 2년 · 목
以徐有防爲承旨。李儒慶爲校理。沈有鎭爲副校理。徐有慶爲知義禁。金鍾秀爲左參贊。李鼎烈爲景慕宮守奉官。徐命善爲問安使。鄭守淳爲書狀官。鼎烈初仕也。
정조 2년 · 목
予曰。日次殿講。則雖純通。無賜第之規云乎。國榮曰。如有特敎則賜第。載在法典云矣。
정조 2년 · 강
御熙政堂。行日次儒生殿講。試官徐命善金鍾秀金魯鎭柳戇徐有元金憙南鶴聞。
정조 2년 · 목
命善等。率講員行禮訖。予命進講。予曰。今番春到記。旣不賜第。且日次殿講。有特敎則賜第之例。今日殿講。若有純通人。則欲賜第何如。命善曰。春到記旣不賜第。今番特命賜第。則實爲慰悅士心之道矣。講至金廷龍。予曰。爾年幾何。對曰。六十七矣。予曰。今番則能爲純通。良可嘉矣。命善曰。年到七十。講能如此。可謂實才矣。予曰。純通人只金廷龍一人乎。注書出去。純通人金廷龍召入。予曰。爾之工夫。已知其勤實。而今日能純通。良可嘉矣。欲觀汝平日之篤工。更誦三經中一二篇可也。仍命禹貢及抑十二章。廷龍進講訖。敎曰。有特敎則賜第。載在法典。今日日次殿講居首幼學金廷龍。直赴殿試。予謂承旨鄭民始曰。　宗廟。十三室則卯時祔　廟。十四室則午時祔　廟。儀仗。亦推移用之。故軍兵亦不必多數磨鍊。以二百名磨鍊。如儀仗之推移用之事。俄令司謁下敎矣。不能詳傳云。卿出去。更爲詳細分付可也。
정조 2년 · 목
予曰。今番都監所入。爲幾何云耶。國榮曰。比丙午己卯年。纔入五分一云矣。予曰。今番則凡諸冗費。非但節省。諸都監合設。故其所省用。若是夥然矣。國榮曰。凡諸雜費。若不除減。則實無支用之道。而度支之尙有餘儲。罔非節省之效矣。予曰。工匠料布磨鍊。不至太薄乎。國榮曰。未可謂之稍厚矣。予曰。元前例賞格已給之云乎。國榮曰。自都監已爲頒給云矣。予曰。如此大役。所入甚小。工役速畢。工匠員役輩。不可無賞矣。國榮曰。若特施別賞。則誠好矣。予曰。大提學何爲一味違牌乎。一時下敎。尙此引嫌。莫重祭文。不卽製進。殊涉未安。注書出去。更爲牌招事分付。
정조 2년 · 목
予謂民始曰。御營廳事知敎鍊官待令乎。民始曰。待令矣。予曰。今見御營廳軍兵射講單子。則本營軍兵元數。合爲一百二十五哨。而哨官爲四十一人。左部左司之軍卒。或前部前司之哨官領之。前部前司之軍卒。或左部左司之哨官領率。全無主管。此是創自何時。且哨官額數之減。亦自何時。注書知入。還奏曰。丙寅年前哨官爲六十餘名。而難於接濟。仍爲減額。而減額之時。毋論左右中前後部。有闕則不補。減爲四十五人矣。又於丙寅年間。以哨官中四窠。爲鄕騎士將四窠矣。其後又罷鄕騎士將。復出窠騎士將三人。而鄕騎士將一窠。又爲減削。故哨官之窠。只爲四十一人。而每番上番軍爲五哨。故四十一哨官內。劃出五人。使之領率云矣。予曰。以此事觀之。御廳事。全不成說矣。民始曰。每哨無主管之人。劃而領之云。亦甚怪矣。予曰。注書出去。　徽寧殿上　册寶時差備官單子持入。予曰。大祝以久不行公之人塡差。其令更擬無故人以入。而各別擇差事分付。
정조 2년 · 목
予曰。　徽寧殿大祭只隔。而大提學連事違牌。尙不製祭文。何以爲之乎。若終不膺命。則不得已。令前大提學製進矣。國榮曰。若終違召命。則不可無變通之道矣。予曰。　慈慶堂塗排。待下敎擧行事。頃已下敎於戶判矣。今則祔　廟在近。　慈殿移御。　慈宮移次。當次第爲之。從速修理然後。可無窘速之患矣。予曰。戶判與左承旨入侍。戶曹判書具允鈺。左承旨鄭民始進前。予謂允鈺曰。　慈慶堂塗排。從速爲之然後。當卽　移次。自今始作。而舖陳亦依自內書出者排設。卿與郞廳進詣　慈慶堂。卽爲始役。允鈺曰。通明殿步階。何日排布乎。予曰。　惠慶宮移次於　慈慶堂後。排設可也。予謂民始曰。班次圖盡爲刻出乎。班次習儀時軍兵儀仗分排等節。卿與兵判着實看檢。毋令正日雜亂可也。敎曰。副提調持加減交濟湯入侍。予曰。　景福殿別無修理處乎。國榮曰。舖陳及塗排。當改爲矣。予曰。此亦戶判一番看審後。當擧行矣。
정조 2년 · 강
遣承旨。詣 永祐園奉審摘奸。
정조 2년 · 목
改莎草告由祭。在明日也。
정조 2년 · 강
命前大提學李徽之。更爲牌招。
정조 2년 · 목
敎曰。前大提學牌招。祭文使之卽爲製進。又敎曰。前大提學。時大提學迭相違召。然則莫重祭文。其將無製之人耶。有情勢者。猶可說也。無情勢者。尤焉敢若此。前大提學李徽之。更爲牌招。使之卽爲製進。
정조 2년 · 목
予曰。今日當傳 香。而祭文尙不製進。事甚未安。大提學更爲牌招事分付。予曰。予於春坊時見之。則致詞入達時。請承言色入之矣。今番致詞。以司謁入啓。誠甚怪訝。前例如此云乎。國榮曰。聞政院規例。本自如是云。而莫重致詞文。以司謁入啓。甚疏率矣。予曰。卽見公忠水使狀啓。則安眠島材木運送之際。防船一隻。公然致敗云。當初䂨木。甚是不緊。而貽弊島氓。又敗戰船。戶判事誠甚未安矣。國榮曰。難免不審之失。予曰。以此以彼。不可無罪。
정조 2년 · 목
敎曰。副提調持加減交濟湯入侍。○予曰。前大提學又何違牌云乎。國榮曰。旣有時任。則莫重祭文。前任之替製。非但違例。且有所不安之端。初以違牌。俄有飭敎。故今方承牌云矣。予曰。續明義錄諺解印役已始乎。國榮曰。今方始役云矣。予曰。件數定爲幾何。依續明義錄件數。只三百卷印出事分付。予曰。明日改題 主時刻何時。國榮曰。午初云矣。予曰。明日擧行節次甚多。預令都監堂郞着實看檢。毋爲臨時失措之弊事。令政院分付都監。
정조 2년 · 강
召見承旨李普行于誠正閣。
정조 2년 · 목
予曰。奉審 永祐園。則改莎草已爲始役乎。普行曰。姑未始役矣。予曰。明日 徽寧殿上 册寶時則以辰時。改題 主時則以午時磨鍊以入。而辰時出 主。以待午時。時刻差久。事甚未安。且題 主時多有節次。易近申時。出宮時刻。則以卯初入之。上 册寶。以辰初爲之。而 上　册寶。別無時刻之久。改題 主亦於辰時。兼行爲好。禮房旣親承下敎。不必更入時刻單子。以此擧行可也。予曰。玉堂持 惠慶宮章服。博考入侍。修撰嚴思晚南鶴聞進前。予曰。已爲考出乎。思晚曰。已爲博考。而只有博考之命。故爲草記送于尙衣院矣。予曰。考諸何册乎。思晚曰。考諸明史及續五禮儀矣。予曰。以今番都監事言之。不成貌樣。蓋都監之設。亦甚沒緊。雖非都監。戶禮工三曹足矣。普行曰。近見都監之擧行。殊極寒心。前例之班班可考者。爲其堂郞者。皆茫然不知。而及自上下敎之後。始乃擧行。綱領所在。亦甚可駭矣。予曰。承旨新經方伯。可知外方之事。至以全羅道言之。穀簿在在枵然云。果何如。普行曰。穀簿之減縮。非但舊逋之漸多。蕩減及停捧之弊。亦甚不少矣。予曰。停捧之令。若下於十二月。則遠近皆隨聞日停捧乎。普行曰。然矣。予曰。自近及遠。亦果好矣。而停捧之或先或後。亦甚顯殊。且欲永定停捧之日子。遵而行之。則小民輩。只待停捧之日子。決無輸納之理。此亦不可成之事也。普行曰。自有停捧令之後。雖稍實之民。亦待停捧之令。而皆不輸納。停捧之弊。亦甚不少矣。予曰。以今番防船事見之。濫䂨之弊。不聞可知。全羅道則果何如。普行曰。臣於廵宣之路歷見。則無非赭山。不出數年。戰兵船及漕船。將無可造之材。此亦非細慮也。予曰。今日毋過五十株之傳敎。猶賢於已乎。普行曰。雖有傳敎。若各別申飭。則似可少愈矣。予曰。宮房之收稅。自戶曹收稅之後。民間之弊少愈云乎。普行曰。今則大爲省弊云矣。予曰。自戶曹受給之後。又生弊於宮房云。雖以大小輕重言之。與其小民之受弊。寧爲宮房之受弊矣。予曰。均役廳漸至難保之境云。誠可悶矣。古者民有二匹之役。而自出均役之後。又出選武及結錢各樣名色。實無異於二匹之役矣。均役之設。雖出於 先大王聖意。而以今見之。漸生弊端。實爲切悶矣。至以三手糧言之。不過壬辰年後一時權宜之制。而因循至今。此亦朝家之欠典也。予曰。八道守令。至於三百餘人之多。而實難邑邑擇人。若得人任之方面。則庶可紓憂。而目今人才藐然。治化難期。每中夜思之。不覺寒心。非不欲一番振刷。而予之此心。亦易消磨。心常警懼矣。普行曰。人主一心。卽萬化之原。伏願益懋聖學焉。予曰。一心萬化原者。誠切實矣。
정조 2년 · 강
命戶曹判書具允鈺越俸三等。
정조 2년 · 목
敎曰。今番 璿源殿　綏吉園役事。皆令仍舊。不備他材木者。誠以慮民弊也。至於許䂨外方材木。曾非致疑者。初六日入侍始聞。自備局許安眠島大浮棟者。數至百餘株云。聞甚驚訝。欲命置之。而戶判以幾盡裝發爲慮。故迄此中止矣。果然有此防船致敗之啓。人物幸免渰死。而沿海窮民無限之弊。實所不忍。大凡封山體重。運木弊巨。非 山陵之役。宮闕之建。未嘗輕許者。古例然也。度支之如彼多請。備局之如是輕許。豈非萬萬慨然者乎。戶曹判書具允鈺。越俸三等。此後則封山松材。勿論風落新䂨。五十株以上。皆令經稟發關事。令備局定式施行。外方則雖是五十株內。如以戰防船裝載。則道臣必先狀聞。待回下後擧行之意。亦爲定式分付。因此思之。計士輩之憑公營私之弊。不言可知。自戶曹關文帥臣。卽爲査實狀聞事。亦爲分付。想多有未及裝運之材。旣無用處。不必跨海轉輸。自備局從便區處。以補公用後草記。
정조 2년 · 강
詣 徽寧殿。親上 册寶。仍行改題 主祭。
정조 2년 · 목
具翼善冠淺淡圓領袍烏犀帶。乘輿出仁化門。由明政門。詣 徽寧殿門外降輿。就版位行四拜禮。陞詣 殿內奉審訖。詣幕次。予曰。都監都提調及堂上入侍。予曰。辰時上 册寶時。當出 主而改題 主。時刻則爲午時。故辰時出 主。以待午時。甚爲未安。時有辰時上 册寶。兼行改題 主之敎矣。以此擧行。徐命善曰。今此下敎誠好矣。時至。詣版位行四拜禮。詣致詞位北向立。予曰。 宮闈令當以二人磨鍊。而只一人云。誠極駭然。 宮闈令一人。更卽定出。予曰。 殿內甚昏黑。西邊夾室。去其障子。以通明色。題 主於夾室可也。行致詞上 册寶。改題 主如儀訖。還詣幄次。時至。詣版位行四拜禮。詣盥洗位盥洗。詣樽所三上香獻爵。大祝姜忱讀祝。詣版位行亞獻終獻。金尙喆徐命善如初獻禮訖。行四拜。詣望燎位。望燎禮畢。詣幄次。少頃乘輿出明政門。入仁化門還內。
정조 2년 · 목
予曰。朝賀班次習儀。今日當爲之乎。國榮曰。當卽擧行矣。予曰。習儀時。兵房雖着檢。初行之日。想難如儀整齊。卿與鹵簿使指揮排立。毋使正日雜亂
정조 2년 · 강
命闕內軍兵。用宿衛令箭。
정조 2년 · 목
敎曰。將臣令箭。不過用於本營行伍間而已。初不敢指揮於闕內軍兵。而至於宿衛所。以統察宿衛軍兵之致。因傳敎特賜別造令箭。而命刻宿衛字。卽重其事之意也。則今聞兵房言。俄於殿庭。用龍虎營令箭云。兵判之事。雖是昧例之故。而把門甲士之聽從。極甚駭然矣。然又更思。猶是令前事。姑勿論罪。此後申飭各營。俾勿混雜。若此不已。則闕內用將臣之令箭。爲前例矣。誠有難言之後弊。又安有重宿衛之意乎。以此該營知悉。載之故事。仍令各軍門及宿衛所知悉。
정조 2년 · 목
予曰。俄者備忘。已下敎而兵判之用其令箭於闕內。是何駭擧。國榮曰。未及思量而用之云矣。予曰。其在重事體之道。初欲論罪。非但兵判昧例之致。且是令前。故特爲參酌矣。國榮曰。兵判末乃覺悟。大段惶恐矣。予曰。以今日 上號時觀之。禮曹儀注。全不成樣。祔 廟時及陳賀及 慈殿 慈宮上號進號時儀注笏記凡節。各別詳審。毋如今日之錯雜事。分付禮房。
정조 2년 · 강
命專經武臣殿講。二十一日爲之。
정조 2년 · 목
因政院專經武臣殿講頉稟。有是命。
정조 2년 · 강
命安眠島未裝運餘材。勿爲上送。補用防兵船改造。
정조 2년 · 목
備邊司啓言。安眠島未裝運餘材之數。姑不知幾何。分付帥臣。勿爲上送。其中可合於船材者。使之補用於防兵船改造之役。恐似得宜。論理狀聞後。擧行之意。請分付該水使處。允之。
정조 2년 · 강
命朝賀時軍兵陣列。鹵簿使專管知委。解嚴標信。宿衛大將擧行。
정조 2년 · 목
敎曰。朝賀時排立軍兵條。儀注則以爲承敎放仗。節目則以爲除標信解嚴。旣無一定之制。何不眩於擧行乎。此後朝賀。待標信以遵承敎放仗之古例。大抵凡係陣列之事。毋論殿內外。鹵簿使專管知委。而至於解嚴軍兵。兵判元無主掌之事。排立軍兵。皆是內外各營入直衛士及禁旅別哨挾輦攔後等軍。皆管於宿衛所者也。解嚴標信。則傳于宿衛大將。使之祗受。依動駕時例擧行事。分付宿衛所及兵曹。
정조 2년 · 강
王大妃殿進御加減蔘朮散。命今姑停止
정조 2년 · 목
具翼善冠淺淡圓領袍烏犀帶。就版位行四拜俯伏哭。就盥洗位盥手。詣樽所三上香。仍獻酌。降復位俯伏哭。行四拜禮訖。還內。
정조 2년 · 목
予曰。反庫御史。何當入來云乎。國榮曰。似聞反閱尙遠云矣。予曰。何其遲也。國榮曰。布帛錢穀軍器等物。逐庫反閱。勢將多費日子矣。上曰。瀋陽問安使。以入送爲定。而三相中。右相無故。可往。一番疏暢。似無妨耶。國榮曰。勢將往來矣。予曰。內需司之爲吏隸囊橐。誠爲可痛。何以釐正則好耶。國榮曰。古人以爲。內帑之財。付之戶曹。其奴婢之貢。亦付諸有司。則經用可紓云。此言固是矣。而若謂設置已久。猝難革罷。則臣之所奏。自戶曹收稅以送之說。似爲矯弊之一道矣。予曰。革罷之論。雖是矣。予則以爲。若使戶曹。專當內司所策應之事。則反有戶曹難支之慮。故不得遽議。而至於自戶曹收送之論。果似有矯弊之益矣。
정조 2년 · 강
廟殿宮上號時。命致詞依例擧行。
정조 2년 · 목
祔 廟都監及禮曹啓言。 徽寧殿上號時致詞。前例。廣考以入事命下矣。取考前後謄錄。則致詞有無。不在於 諡號尊號之別。而攝行則磨鍊。親臨則不爲磨鍊。敎以。親臨則只進册寶。攝行則有致詞云者。有不然之端。曾於 景慕宮。憑考古例行致詞之儀。而今於 徽寧殿則不行。是 宮重而 殿反輕。此後毋論 廟殿宮。上號時親臨與攝行致詞一節。依例擧行。
정조 2년 · 강
綏吉園丁字閣造成時物力分定。命待下敎。
정조 2년 · 목
上諡封園都監啓言。　綏吉園丁字閣造成時。各樣物力。依例分定於惠廳兵曹三軍門。別單書入。又啓言。都監堂郞以下。　園所往來時。勿爲廚傳。糧饌請自戶曹上下。幷敎以。更待下敎。又啓言。　綏吉園丁字閣始役。當在旬後。而諸色匠人及募軍入接假家及各樣雜物。令附近邑。隨所入。各其本官待令。如有貿用者。則以儲置米會減。車子。請令三軍門。限十輛借送。敎以。更當下敎矣。
정조 2년 · 목
敎曰。副提調持加減交濟湯入侍。○予曰。姜彛正疏中。張志恒竄配之請。其所聲罪　非但不成說。反庫事姑未出場。豈不輕先乎。予曰。李儒慶之連事違牌。何故也。國榮曰。以向來柳戇事。尙今撕捱云矣。
정조 2년 · 강
召見輪對官宋翼休等于誠正閣。活人別提宋翼休。瓦署別提宋重晉。中學訓導邊得翰。東學訓導金鳳郁。西學訓導李錫源。
정조 2년 · 목
予曰。輪對官各一人進前。翼休進伏。予問職掌。對曰。掌救活都民矣。予曰。能擧職乎。對曰。以臣無似。何以盡職。予問所懷。對曰。無可達之事矣。予問遺在幾何。對曰。無矣。重晉進伏。予問職掌。對曰。掌燔瓦矣。予曰。近日瓦政甚疏。何也。對曰。連爲申飭。而猶且如此。誠惶悶矣。予問遺在幾何。對曰。見存之瓦。爲一千一百三十聚矣。得翰進伏。予問職掌。對曰。守護學舍。勸課諸生矣。予曰。所勸者何事。對曰。每以孜孜讀書之意。勸之矣。予曰。勸其句讀之學乎。勸其窮索之工乎。對曰。只勸其讀書而已。錫源進伏。予問職掌。對曰。勸其程課。討論文義矣。予曰。討論之時。必有疑晦相可否之句。汝其陳之。對曰。別無指的仰對處矣。鳳郁進伏。予問職掌。對曰。敎導學儒之職矣。予曰。所敎所導者。爲何事。對曰。臣則明經出身。每於受講時。在傍抽栍而已也。命退出。子曰。自政院招致京畿營吏。使之頻報雨後農形可也。
정조 2년 · 강
給淸河縣渰戶恤典。
정조 2년 · 목
慶尙左水使柳鎭恒。以淸河縣水軍李淡沙里等渰死馳啓。敎以。令本道恤典擧行。
정조 2년 · 강
遞黃海水使黃寀。
정조 2년 · 목
寀身病呈狀。備局啓請改差也。
정조 2년 · 강
命雲觀書員瞞告之罪。提調問啓。
정조 2년 · 목
敎曰。設置雲觀。規測雨暘。何等莫重之事。又是敬天之一端。而況今好雨。卽是渴望之餘。則在本監擧行之道。尤當十分着念。而昧爽以前下雨。只啓一分。更無書啓。到今申後飭敎之下。欲爲彌縫曰。以其後未準一分。故不得書啓。萬萬駭然。畿伯狀啓以爲。自曉前至巳時。測雨器爲四分云。則該監書員之瞞告。益無所逃。不可不正罪。爲先令該監提調問啓。
정조 2년 · 강
命雲監官安思德等重繩。提調勿待罪。
정조 2년 · 목
觀象監啓言。今日午前後當番官員處査問。則以爲測雨器水深書啓不一。或一日屢啓。或一日一啓。故今日曉頭書啓之後。未能周旋。申後始乃再啓云。隨分寸輒啓。旣有規例。則已極可駭。而京外測雨器。周徑分寸。亦無異同。則畿營與本監測雨器之一分相左。尤不成說。該官員安思德趙尙烈等。令攸司各別重繩。臣等惶恐待罪。敎以。勿待罪。
정조 2년 · 강
命時囚李重玉勘配。
정조 2년 · 목
因義禁府求禮前縣監李重玉原情啓目。敎以。照律放送後草記。又啓言。時囚李重玉。莫重還穀。擅自那移。又不勤催科之政。一千六百九十六石零。虛錄磨勘。從重論杖一百收贖。告身書行追奪。蔚山府流三千里定配。押送配所。敎以。如有公議。減等。
정조 2년 · 강
昭顯廟位主。 愍懷嬪神主埋安。命以今二十二日爲定。
정조 2년 · 목
禮曹啓言。 昭顯廟位主埋安吉日。更爲推擇。則今四月二十二日卯時。二十五日卯時。 愍懷嬪神主埋安。二十二日午時。二十五日午時俱吉云。以何日時定行乎。敎以。二十二日爲定事分付。
정조 2년 · 목
予曰。朝賀班次圖。有釐正處。姑勿頒布事分付。予曰。今日次對。有何稟處之事乎。國榮曰。臣有數件事。可以變通者。今日將出擧條矣。一則有薦騎士變通事也。一則故忠臣林慶業廟改建事也。予曰。有薦騎士。將何以變通耶。國榮曰。日前宣薦外。有薦出身等。來訴於臣。願爲兩營騎士。如內禁衛作爲一番。欲爲疏通之階云。其言誠有意見。臣與諸將臣相議。則皆以爲便好云。臣將仰奏變通矣。予曰。此甚好矣。以此爲之。則積滯之出身。可能疏通矣。
정조 2년 · 강
御熙政堂。行晝講及次對。知事鄭光漢。特進官吳載純。參贊官徐有防。侍讀官沈有鎭。檢討官金憙。記事官鄭東浚徐龍輔金勉柱。宗臣安春君烓。武臣副護軍鄭趾新。
정조 2년 · 목
講論語。○領議政金尙喆曰。日前臣等至有胥命之擧。莫非臣等之罪也。予曰。予意則專在於貴相無隱。今何必芥懷乎。尙喆曰。別咨文製送之敎。實出於盛水不漏之意。而伊時徐命膺之奏對。誠極駭然矣。予曰。予意亶出於備不虞之意。而伊時文衡之牢拒。誠未可曉也。禮曹判書李景祜曰。 昭顯廟位板。當爲埋安。而考見前例。則 端宗大王舊主埋安時。亦爲埋安於 陵下。當依此例爲之乎。予曰。當具儀仗。而以神輿奉行乎。景祜曰。然矣。景祜曰。 册寶亦當同爲埋安乎。予曰。以前例擧行可也。訓鍊大將具善復曰。本營逋欠中。江華留庫木一百同內。三十同措備以待。而七十同記簿。似以代錢載來。價布有裕衛門。送價換來。下送入庫似好矣。予曰。與大臣相議後。後日次對更奏也。予曰。今日多有停啓。良可喜矣。臺諫亦非不嚴於懲討。而其中輕罪之停啓。益嚴隄防之意也。此後若以今日停啓。謂以隄防之不嚴。則甚是不可矣。尙喆等曰。今此停啓。所以益嚴隄防之意也。予謂尙喆等曰。近來正卿。不過五六人。故位著不備。亦甚可悶矣。尙喆曰。其祖亦蒙漢城判尹特除。榮感則極矣。而臣亦忝在斯任。渠又如是陞擢。伏不勝滿盈之懼矣。予曰。若以朝著上久次言之。則無出此人之右。今此陞擢。實副公議。卿何用過謙乎。
정조 2년 · 강
許施關東湖南留庫穀加分之請。
정조 2년 · 목
領議政金尙喆啓言。江原監司李亨逵狀啓以爲。備陳道內還穀種糧不敷之狀。仍請留庫中。淮陽等九邑折半。金城等七邑三分一。平康等四邑四分一。特許加分事。令廟堂稟旨分付矣。折半之請。似或太過。而本道尤甚邑。昨年捧糴不實。留庫不多。卽今事勢。有難減數。請一依狀請分數許施。又啓言。全羅監司鄭元始狀啓以爲。備陳道內種糧不敷之狀。仍請儲置軍作米外。各衛門還穀留庫中。尤甚邑三分一。之次稍實邑四分一加分事。令廟堂稟處矣。所請分數。出於斟量。請依狀請許施。幷從之。
정조 2년 · 강
命關西爛燒戶恤典依例擧行。
정조 2년 · 목
領議政金尙喆啓言。平安監司洪樂純狀啓以爲。道內民家失火。慈山十一戶。安州二十戶。人物三名爛死。平壤二十二戶。義州三十三戶矣。從前失火民人處。有會付耗米分等題給之例。今此四邑失火民人等。考例施行事。請令廟堂稟處矣。請依例擧行之意分付。從之。
정조 2년 · 강
命冬至書狀官別單。以草記回啓。
정조 2년 · 목
領議政金尙喆啓言。此回還冬至書狀官李在學別單也。略有所陳。而別無時急。且多零瑣。姑置之乎。敎以。旣爲別單以來。以草記回啓。
정조 2년 · 강
遞漢城判尹具善復。
정조 2년 · 목
領議政金尙喆啓言。漢城判尹具善復。方於訓局。多有擧行之事。詞訟申飭之時。不能頻頻赴衙。府務多滯云。請所帶本職。今姑許遞。從之。
정조 2년 · 강
命忠愍公林慶業書院修改。令忠州牧使及營將監董。
정조 2년 · 목
都承旨洪國榮啓言。古忠臣忠愍公林慶業書院。在於忠州㺚川者。年久頹圮。不蔽風雨。臣嘗因奉使過此。見之傷心。今聞遺孫與院儒。自年前略辦材木。而物力不贍。尙未修改云。臣與諸將臣。有所相議之事矣。三軍門則各出二百金。守總兩營則各出一百金。以爲助役之地。而亦令本州牧使及營將監董。請俾卽繕補。從之。
정조 2년 · 강
命騎士變通。定成節目。
정조 2년 · 목
都承旨洪國榮啓。言禁御兩營騎士中。有末副薦遷轉之窠。而其數不過一二窠。日前宣薦外。有薦出身等。來訴於臣。欲以渠輩。屬之兩營騎士中一番。如宣薦內禁衛例。俾爲疏通入仕之階梯。其言亦有意見。不害爲公私兩便。臣與諸將臣相議。成節目後入啓。定式擧行似好矣。請下詢大臣處之。予詢大臣。領議政金尙喆曰。變通無弊之道。講成節目好矣。左議政鄭存謙曰。臣亦以此成節目永遵之地好矣。予曰。所奏甚好。依此定成節目。以爲激勵之地。
정조 2년 · 강
命武臣殿講處所。以熙政堂爲之。
정조 2년 · 목
因政院啓稟有是命。
정조 2년 · 강
以李廷壽爲分總管。尹勉遠爲分翊衛。口傳也。
정조 2년 · 강
遞慶尙右兵使李長爀。改差 慶基殿參奉李和甫。
정조 2년 · 목
備局以長爀身病呈狀乞遞。啓請許遞也。○吏曹。以和甫過限未來。啓請改差也。
정조 2년 · 목
敎曰。副提調持加減交濟湯入侍。○予曰。 內殿上號時女執事。都監使之敎習乎。國榮曰。醫女中擇其善聲者。方習講矣。予曰。然則內習儀。非久當。爲之。而醫女輩尙不來敎內人。何故而然也。國榮日。尙今不爲。殊涉稽忽矣。予曰。令政院分付都監。卽令來敎內執事可也。予曰。武臣殿講。每多懸頉。事極駭然。備邊郞每以劇務懸頉。殊甚怪訝。國榮曰。備邊郞劇務中最矣。此則非謀避而然矣。予曰。今日已言於大臣。而今日許多停啓。雖是曠蕩。隄防或慮解弛。是可爲悶。國榮曰。豈可因此而至於隄防之解弛乎。予曰。今則許多有薦出身。可有歸屬處矣。國榮曰。講成節目。遵而行之。則此爲疏通之大階梯也
정조 2년 · 강
右參贊金鍾秀上疏。陳經筵故事例十八條一册。賜批。
정조 2년 · 목
疏略曰。臣之侍講春坊。於今十有餘年矣。至前月筵中。天語溫諄。至擧春坊舊事。許令有懷無隱。臣於是欽歎感極。臣若默而止乎。則臣負殿下也。豈忍爲是哉。念臣方待罪經筵也。敢倣經筵故事之例。分列十八條目。編成一通册子。薰沐手寫。仰備乙覽。蓋亦不外乎昔年胄筵之常談。近日前席之餘意也。倘殿下時賜覽觀。留神裁擇。則此實國家之幸也。惟殿下懋哉懋哉。批以。所進經筵故事比例十八條。可見卿眷眷衷曲。良庸嘉歎。其中數三條。尤皆切中予病處者。可不置之座右。以副卿愛君之誠乎。
정조 2년 · 강
御誠正閣。召見下直水使守令。黃海水使李邦五。興陽縣監申禹相。
정조 2년 · 목
予曰。水使進前。予曰。今此除命。便同特簡。須盡鎭撫之方。以副此意也。予曰。守令進前。詢職姓名訖。予曰。興陽便同弊邑云。須懋盡治也。左副承旨李普行曰。祔 廟時。當有親祭文及頒敎文。而大提學不爲承牌。莫重祭文。似有臨時苟艱之慮矣。予曰。明日更爲牌招也。
정조 2년 · 목
予曰。續明義錄諺解。何日當爲進上乎。國榮曰。以監印郞廳之未出。姑未始役云矣。予曰。予忘未下敎矣。國榮曰。速爲差下然後。可卽擧行矣。
정조 2년 · 강
御熙政堂。行專經武臣殿講。試官李溵李徽之李國賢李義翊李長燁鄭志儉沈有鎭。
정조 2년 · 목
予曰。每於殿講時。備邊郞以無參講之前例。不爲進參。而況無可據之例。則亦何可獨漏乎。其令追擧案以入。卽爲催促。予曰。備邊郞待令乎。左承旨鄭民始曰。皆待令云矣。予曰。其令進講。李殷保等六員。以次進講畢。予曰。備邊郞初旣不參講。則似未及肄習。而能如是依樣。良可嘉矣。
정조 2년 · 강
改差刑曹參議趙英鎭。
정조 2년 · 목
敎曰。秋曹之許久廢坐。委屬可悶。呈辭參議改差。政官牌招開政。
정조 2년 · 목
敎曰。副提調持加減交濟湯入侍。○予曰。 慈慶堂塗排。間已畢役。予將看審。卿與史官隨來。予仍詣 慈慶堂。內外看審後。御前退廳。命戶判戶郞進前。予謂戶曹判書具允鈺曰。自此堂營建之初。卿效勞多矣。今者塗排及鋪陳。皆極精緻。甚是欣幸。 慈宮所下饌物略有之。卿與郞廳分嘗可也。少間。予謂允鈺曰。 景福殿。年前已修理。今則別無修改處乎。允鈺曰。年前修理後。尙未看審矣。予曰。予當親往看審。卿與郞廳隨來。予詣 景福殿看審訖。敎曰。丹靑雖或有渝色處。略略添彩。則無異新修。至於塗排鋪陳。當爲新備。自明日始役。予曰。武臣講。全不成樣。前後申飭。非止一再。而不勤講習。尙無其效。如此而何以知兵法之道。何以得智略之士乎。良可寒心。國榮曰。近來武弁。全不留意於兵法。脫有緩急。實無所恃。誠非細憂矣。予曰。非但講書之無足可觀。至於弓馬之藝。果無超等之人。此亦寒心矣。國榮曰。超等之材。固難易得。而年少武弁中。絕無善射者矣。予曰。軍門則稍勝乎。國榮曰。着實爲之。故頗成貌樣矣。
정조 2년 · 강
有政。吏曹判書李重祜。參判徐浩修。參議李義翊。兵曹判書李徽之。參知丁範祖進。
정조 2년 · 목
以吳載純爲大司憲。洪明浩爲修撰。黃景源爲藝文提學。金思善爲假監役。李厚瑾爲 慶基殿參奉。思善以下。竝初仕也。李身晦爲鏡城判官。鄭景瑞爲同知。金魯鎭爲副總管。閔修益爲宣傳官。初仕也。尹僖東爲慶尙右兵使。
정조 2년 · 강
命丹陽幼學辛宗述。下該曹推問。
정조 2년 · 목
兵曹啓言。丹陽幼學辛宗述爲名人。自敦化西挾門入來。鳴申聞鼓。請下該曹推問。允之。
정조 2년 · 목
予曰。今則稅船盡爲到泊乎。國榮曰。幾盡到泊云矣。予曰。昨年則無一臭載之患矣。今年則二隻破船云。朝家之所失。雖不大段。艱辛徵捧於窮民。至於沈海之境。甚爲可惜也。國榮曰。於國於民。俱爲不幸矣。予曰。聞船漢多數。偸食爲和水。末乃故破云。臭載之事。未必不由於此也。國榮曰。亦不無此弊矣。子曰。差備別監及武藝別監易服次。當自戶曹題給。而其數甚夥然矣。分付戶曹。參酌磨鍊題給。毋爲過濫好矣。國榮曰。依下敎分付矣。
정조 2년 · 목
敎曰。副提調持加減交濟湯入侍。○國榮曰。聞吉州前牧使宋載岳。以將校之不善譏察。決杖十三。因此致死。故其子二人。待牧使之上京。要於路以椎擊之。賴左右之力。宋載岳則僅免傷害。而衣冠則盡裂破云。此是大變矣。予曰。因官事決杖。而至於死。則爲其子者。雖至冤。初何有報讎之擧乎。誠極痛駭。國榮曰。爲官長者。安能措其手足乎。予曰。此則法當死矣。予曰。邊民本自獰猂。此等之事。自前比比有之。誠爲可悶。國榮曰。北道絕遠。王化未能均沾。故民俗敢作凶獰之擧矣。予曰。北俗尙武。故文化不足。專不知親上之義。故每有如此之變矣。予曰。 景福殿修理。今日幾何爲之。此乃 璿源殿至近之地。工匠市丁輩之多數出入。甚爲未安。速速爲之之意。分付戶判。國榮曰。修理處甚浩大。一兩日內。固難畢役矣。予曰。卽見訓局草記。則價布外受錢。太白山城小米價。盡爲捧納。此外未捧者。亦爲幾何。國榮曰。此外未捧幾。爲數三萬兩云矣。予曰。皆可有指徵處耶。國榮曰。訓將與郞廳。日日督徵。而此後難免徵族之境云矣。
정조 2년 · 강
訓鍊都監。以前萬戶姜德文等三人罪名錄啓。
정조 2년 · 목
該都監啓言。反庫御史査治時。前萬戶孫世大。太白山城小米價八百兩。敢於反閱命下後。潛納於甲胄所。而現捉直招。其潛納私手標。亦爲現納。而渠之所供內。亦知潛納之罪。懇乞於該所書員韓景辰。以三月前來納樣。欲成手標之情節。渠旣吐實。則此人奸狀。萬萬巧惡。松都居前萬戶姜德文。良人張宗瑀。京居閒良張景翼三人等。三邑價布。昨冬外受不納。亦爲現發於反庫時。至登繡啓。三人等。今纔以錢代木畢納。當初外受不納之罪。不可不嚴治。而右人等旣非營屬。則臣營不敢擅便列錄罪名。玆以敢啓。
정조 2년 · 강
永寧殿祭享。命執禮典祀官另擇改塡。
정조 2년 · 목
敎曰。 永寧殿祭享。何等重也。而況今番。與親祭無異。則堂上執禮。不能擇差。以老病人苟塡。典祀官亦以典籍差之。今夜誓戒前。卽爲另擇改塡事。分付。
정조 2년 · 목
予曰。今番許多祭官。雖難分排塡差。而 永寧殿祭官。全不擇差。或以老病之人。微末之官。苟然充數。該曹之不能愼審。極涉未安矣。國榮曰。親祭祭官。艱辛擇塡。故似未及照察於他祭官矣。予曰。今番無異親祭。則祭官豈可差等乎。國榮曰。祔 廟時。大駕詣 太廟。經宿時御幕次乎。入齋室乎。予曰。考見前例。則 列聖朝或有入御齋室時。而 先王朝御幕次經宿。予亦將入幕次矣。
정조 2년 · 강
命濟州防禦使黃★(宀/最)彥。勿待罪。
정조 2년 · 목
濟州防禦使黃★(宀/最)彥。以二月令薦新進上靑橘闕封。惶恐待罪馳啓。敎以。勿待罪事回諭。
정조 2년 · 목
敎曰。副提調持加減交濟湯入侍。○予曰。濟州靑橘之闕封。亦何害之有。而 廟宮薦新之闕。極甚未安。國榮曰。若干摘置者。已盡於冬節進上。故歲後則連爲闕封云矣。予曰。洪忠水營運來之木。用於何處乎。國榮曰。戶曹捧置云矣。予曰。徒費民力。又破防船。材無可用處。當初䂨來之計。極涉率爾矣。國榮曰。旣捧置。則豈無可用處乎。
정조 2년 · 목
予曰。誓戒已過。而 永寧殿獻官單子。尙不入啓。何故而然耶。國榮曰。極甚稽忽矣。予曰。卽見三南雨澤狀啓。則湖南雨澤。果爲周洽。而湖西嶺南。尙未得大霈。故麥農已判歉。而移秧尙不擧論云。連凶之餘。民事誠爲哀憐。國榮曰。國計民憂。去益罔涯。誠甚可悶矣。
정조 2년 · 강
召見坐直承旨鄭民始于誠正閣。
정조 2년 · 목
予曰。日昨數三停啓之臺臣。可謂知懲討之緩急。然輕罪旣赦之後。則重罪愈益嚴防。使忠逆分而義理固可也。近者臺啓。無端久闕。殊極駭然矣。民始曰。近者諸臺臣。日事違牌。誠爲未安矣。
정조 2년 · 강
推大司諫李秉模等。重推大司憲吳載純。秉模及司諫朴天衡。獻納朴在源。正言嚴思憲洪文泳。執義李謙彬。持平姜彛正洪履健。應敎林著喆。副應敎李在學。校理嚴思晩。副校理沈有鎭黃昇源。修撰洪明浩姜忱。副修撰南鶴聞金憙。
정조 2년 · 목
敎曰。予讀孟子書。至王者之民皥皥如也之句。反復咏歎。有味乎聖人之言也。是以凡於做治。每以政懋寬大。俗尙仁厚爲心。又自語曰。一民之不獲。是予之辜也。苟存心於於變。則龍蛇之化赤子。胡。越之爲一家。不過造次間事也。故於治逆之際。雖有振古所無之凶。而殲彼元惡。縱厥脅從。必啓自新之路。俾圖革心之方者。斷斷此心。庶幾屋漏之所知也。雖以近日事言之。三司懲討之啓。不下幾十。則安知無脅從之類乎。且念討一人而繫一人。愁鬱者果幾人。討之者雖甚容易。受之者其心亦果何如哉。然則其眡皥皥之世。豈無相反者乎。所以求生於必死之中。臺啓則亟停爲批。筵席則疏釋爲敎。蓋欲若此然後。輕罪可以滌瑕。而重犯愈益嚴防。使義理固而專於懲討。人心定而冀其遷改也。日前賓筵。兩司果然有數三人停啓之擧。臺臣誠可謂知所緩急也。予之嘉尙者亦在是也。雖然天下事。每多偏廢。易致此重彼輕此緩彼急之歎。矧今世道卑下。人心陷溺。其能適中斯兩者之間。果以停啓爲嚴於發啓。而以匪辟爲重於置辟乎。予之過慮。恐不如是也。萬有一近似於所慮。則予之前此辛勤從寬之意。不幾歸於虛地乎。大抵目今義理。辨之不難。世道之滄桑。厥已久矣。一轉而有厚麟焉。再轉而有簡恒焉。迄于昨秋。逆簡之一門長幼曁妻妾婢僕。以至故吏門生。湊成一團作逆三塗。爲謀極叵測矣。非特國乘之所未有。抑亦載籍之所未聞也。凡我臣子者。匪可待手携面命而後。始可嚴討者也。推以事理。環東土含生之倫者。庶幾擧懷食肉之思。故苟非出於昨秋範能輩招者。則不可以前日之知面。便歸範能之黨矣。上之所以惟輕者此也。下之所以停啓者亦此也。皆出於益明忠逆之意也。在朝之人。庶無不知也。今予之更此申申者。意在明之又明。期底悠久也。到今居臺地者。宜念斯義。而近者合啓及前啓。許久曠闕。鎭日出牌。以不進爲事。茶時監察之留門。徒擾丙枕。違牌臺諫之傳旨。疲於酬應。固知今日臺臣。匪忽於懲討。而坐在任隋之咎。無所逃矣。近日牌不進兩司諸臺。一竝推考。職在論思。匪徒不規。又從而不言。含糊之失。不可無警。行公諸玉堂亦爲推考。旣無情勢。又無所據除拜多日。無意出肅。其所溺職。有甚於他臺。大司憲吳載純。爲先從重推考。
정조 2년 · 목
敎曰。副提調持加減交濟湯入侍。○予曰。 惠慶宮所御服色。弘文館已考出可據之例乎。國榮曰。尙未得可據者云矣。予曰。將待博考草記下敎。而紫色黑色紅色藍色。各有用處。亦多拘礙。而惟天靑一色。最爲合當。以此爲定好矣。國榮曰。曾聞天靑色。卽是 東朝服色云。或無相礙之事乎。予曰。天靑本是 東朝服色。而一自紫色定制後。今無用處。此則似無所礙矣。國榮曰。以此爲之誠好矣。
정조 2년 · 강
判尹金華鎭疏辭新除資級。賜批。
정조 2년 · 목
批以。陞擢非爲卿。勿辭察職。
정조 2년 · 강
大司憲吳載純陳疏。自引乞遞。賜批。
정조 2년 · 목
疏略曰。卽伏見傳敎下者。至有其所溺職。有甚他臺之敎。臣益不勝伏地惶懍。此莫非臣昏劣鈍滯。自速重戾之致。急於辭避。冒沒出肅。而揆以臺體。其何敢一刻仍冒於臺次乎。請命遞斥臣職。批以。勿辭亦勿退待。
정조 2년 · 강
正言嚴思憲上疏。乞遞。仍請亟從三司之啓。賜批。
정조 2년 · 목
疏略曰。臣區區私義。終不可以除旨屢下。夤緣冒膺。積違召命。例勘尙靳。情勢惶蹙。乞賜遞改。臣旣不以言官自居。則豈敢爲出言論事。而事關目下。略此贅陳焉。日昨府院諸啓中。稍涉輕疑者。命亟停而停之。第伏念律有重輕。施有前後。以輕者而旣停。重者姑。晏如疑者而已貰。其無疑者猶自在。其於輕重先後之義。果何如哉。以龜柱之大憝巨慝。而亦得容貸於覆載。至若相福之妖惡。瑩中之陰凶。旣有合辭之臚列。則典刑之誅。在所難逭。今旣以疑者輕者而停之。則元惡顯戮之典。尤不容少緩。伏願亟從三司之請。批以。處分意有在。爾其勿辭察職。
정조 2년 · 강
命合啓時不得日暮姑停之例。嚴飭三司。
정조 2년 · 목
敎曰。合啓之不得日暮姑停。卽三百年成憲也。是以合啓時。則臺諫差出。雖在日暮後。若非三更前。則竝請牌招。亦是推考房古事也。至於三更後。則院規微稟。而例不得出牌故也。今因推考房啓辭。始知近者。亦於合啓書出。有日暮姑停之例矣。聞是創自昨秋鞫座侵夜日云。而其時設有特敎。係是無例。則職在臺臣。爭難可也。否則名以合啓。焉敢任自姑停乎。其時之該房及三司。俱有所失。而伊後諸臺。亦難免循訛之責矣。然而前後許多臺臣。有難一幷罷削。而事係非細。則亦不可以問備薄警懲勵。雖不處分。此後則復勿如前事。該房知悉。亦令嚴飭三司。
정조 2년 · 목
予曰。雖値日暮。合啓之不得姑停。卽是古例。而以昨年鞫座時。侵夜姑停。引以爲例。因循至今。已極駭然。而以今日該房之事言之。牌招啓辭旣下之後。卽當出牌而不此之爲。遽以姑停之謬例。引以爲例。以待明朝出牌爲稟。矇然之失。在所難免耳。鎭衡曰。日暮姑停。已是謬例。今日該房之事。亦未免做錯之失矣。
정조 2년 · 강
分揀專經武臣不通人禁推。
정조 2년 · 목
因禁推傳旨。有是命。
정조 2년 · 강
命南原府使鄭彥忠。緘辭重推。
정조 2년 · 목
兵曹啓言。來五六月當上番騎兵二百五十名。本曹點考時二百四十八名。無頉逢點。而其中全羅道南原府騎兵二名。初不上送。以致闕點之擧。其在懲後之道。不可無飭。該邑守令緘辭從重推考。本道兵使亦難免不能檢飭之失。推考警責。闕軍二名。請卽爲上送之意分付。允之。
정조 2년 · 강
給肅川等府渰囕戶恤典。
정조 2년 · 목
平安監司洪樂純。以肅川等府居船人金素福等渰戶囕戶馳啓。敎以。令本道恤典擧行。
정조 2년 · 강
惠慶宮翟衣服色。命以天靑色爲定。
정조 2년 · 목
尙衣院啓言。令弘文館博考典禮。令該院提調就議於大臣議定後。磨鍊以入事命下矣。弘文館副校理黃昇源。修撰沈有鎭以爲。取考歷代史輿服志及杜氏通典后妃服章條。則別無可據之文。惟明史輿服志皇后翟衣深靑織翟文十有二等。常服用眞紅大袖衣。妃嬪翟衣靑質繡翟重爲九等。常服或用眞紅大袖衣。而至於本朝續五禮儀補。則 王妃禮服翟衣。以大紅緞爲之。嬪禮服翟衣。以黑緞爲之。明史及五禮儀所載服色。雖有差異之節。俱不可爲授據之端。臣等素昧典禮。惟在廣詢裁處云。而臣就議大臣。則領議政金尙喆。左議政鄭存謙。右議政徐命善以爲。嬪禮服翟衣之爲黑緞。載於續五禮儀補。妃嬪翟衣靑質。載於明史輿服志。已有儒臣之考出。而 惠慶宮儀仗凡節。皆用黑色。則其於禮服。似無異同。惟在博詢而裁處云矣。敎以。 惠慶宮所御翟衣服色之係是無例。誠如儒臣之議。援古參今。義起創定之前。別無好道理矣。紫色則有貳尊之嫌。黑色則無異制之意。至於紅色藍色。各有用處。元非可引之例。予意則惟是天靑一色最近之。蓋天靑色。本是 東朝服色。而自有紫色定制之後。今則閣不用焉。以天靑色爲定。則是取其黑色之義也。與 東朝翟衣紫色。取其紅黑之義。沕然相合。亦有差等。而旣詢大臣。大臣之意亦然。 惠慶宮服色。以天靑色爲定宜矣。
정조 2년 · 목
敎曰。副提調持加減交濟湯入侍。○予曰。藝文捉學。以拘於體例。又此陳疏。莫重祭文及頒敎文。尙未製出。將何以爲之乎。國榮曰。拘於體例。則似不當强迫矣。予曰。然則將以前大提學擧行矣。國榮曰。速爲擧行好矣。予曰。大提學與提學俱是文任。則迭相行公。無所不可。而一經文衡。則提學之任。不得行公云。此未知何時前例。而實是無義之事也。國榮曰。此當考之前例。一番釐整者矣。予曰。近來凡百擧行。只按近例。全昧故事。率多做錯。故不得不隨事提飭。而難免下行有司之嫌。是亦可悶矣。國榮曰。非但有下行之嫌。亦可謂獨運於上。誠甚悶然矣
정조 2년 · 강
正言洪文泳上疏自引乞遞。賜批。
정조 2년 · 목
疏略曰。昨下傳敎。至有違牌兩司一竝推考之命。臣亦違牌中一人也。不勝慚悚之至。尤何敢晏然於臺次乎。請命遞斥臣職。批以。勿辭。亦勿退待。
정조 2년 · 강
上 諡封園都監。以 綏吉園丁字閣。今二十五日畢役啓。
정조 2년 · 강
遞大司諫李秉模。執義李謙彬。司諫朴天衡。持平洪履健姜彛正。
정조 2년 · 목
敎曰。勢難行公。除在外未肅拜陳疏人外。兩司諸臣竝許遞。政官卽爲牌招開政。
정조 2년 · 목
以金履素爲大司諫。兪彥鏶爲執義。呂善亨爲司諫。申應淵李洪載爲持平。鄭好仁延豊君 ★(土+甲)爲同義禁。尹㫛爲牙山縣監。韓栢林爲 純陵參奉。卓崇齊爲崇靈殿參奉。栢林以下。竝初仕也。
정조 2년 · 강
罷大提學徐命膺職。
정조 2년 · 목
敎曰。連日牌招。徒損紀綱。當初處分。不覺太輕。大提學徐命膺罷職。
정조 2년 · 강
命藝文提學黃景源牌招。
정조 2년 · 목
敎曰。應製文字體重。大提學旣已處分。藝文提學。黃景源卽爲牌招。使之製進。又敎曰。藝文提學更爲牌招。違牌勿爲呼望。
정조 2년 · 강
孝明殿禫祭香祝。命親押。
정조 2년 · 목
因香室 孝明殿禫祭受押單子。有是命。
정조 2년 · 강
命御營停操。禁營合操。明日爲之。
정조 2년 · 목
因御營廳習陣單子。敎以。停操。禁營習陣則久未爲之。再明日。 大享致齋日也。合操明日爲之。
정조 2년 · 목
敎曰。副提調持加減交濟湯入侍。○予曰。今日卽散齋日。而臺諫何爲入來。國榮曰。例爲啓辭云矣。予曰。注書出去。各次差備官單子如皆釐正。持入。國榮曰。同副承旨以臺啓姑停事。待罪已二日。而尙無下敎。故方惶悚以待矣。予曰。注書出去。勿待罪事分付。予曰。 慈宮服色。以天靑爲定。諸大臣及其他議論何如。國榮曰。聞大臣之言。則實無可據之例。只憑玉堂博考以對矣。予曰。此等制度。係是無例。義起創定之前。其所擧行。非但眩惑。未易稱適。故不得不別出意見。以爲一定之規。援古參今。或無違於品制耶。國榮曰。今者定制。實爲合於禮。而小無違制之事矣。予曰。 慈殿 慈宮移御吉日。預令推擇然後。可以擧行矣。國榮曰。卽令推擇好矣。
정조 2년 · 강
御宣政殿。親押 孝明殿禪祭香祝。
정조 2년 · 목
具翼善冠淺淡圓領袍烏犀帶。就版位南向立。香室官員。捧 香祝進前。予跪。香室官員準祝訖。予親押鞠躬。祗送。兵曹判書李徽之曰。 宗廟擧動時。禁軍例着甲胄。而若是經宿擧動。則無着甲胄之例。何以爲之乎。予曰。此亦不可不一番定式矣。出宮時依例着之。夜則解之。還宮時更爲着之似好矣。還內後。當更爲下敎矣。仍還內。
정조 2년 · 강
命擧動時。禁御營留陣。磨鍊定式。
정조 2년 · 목
兵曹啓言。近年動駕時。御營留陣東邊。禁營留陣西邊。而取考謄錄。則己卯年祔 太廟擧動時。禁營留陣板前屛門。御營留陣廵廳前路矣。以此觀之。則禁營是左營。御營是右營之故耳。今亦依此磨鍊。前頭動駕時。請依此例擧行。敎以。稟意甚當。依此定式可也。
정조 2년 · 강
命副提調。持加減交濟湯入侍。
정조 2년 · 강
召見右議政徐命善于誠正閣。
정조 2년 · 목
予曰。聞有稟定事云。故玆命入侍矣。命善曰。考諸五禮儀。則 神輿幄次。當東向爲之。而己卯年亦因地狹。以東西向爲之矣。今亦依此爲之乎。予曰。唯。予曰。當爲省牲。而地甚狹窄。省牲幕次。亦依前東神門外道。東向爲之可也。命善曰。 孝廟追配先正臣位次。何以爲之乎。予曰。似爲末端矣。予曰。入 廟時。則追配位板。當先入乎。 先王朝配享位板。當先入乎。命善曰。追配位板。當先入矣。予曰。延福殿移奉時節次。想多有掣肘之端。 先大王神輿到幕次後。卿等卽往 延福殿。以爲移奉。而軍兵亦於入洞口後。卽令下送。預爲整齊可也。予曰。 册寶亦詳審奉安也。命善曰。時刻則不甚促迫。當依下敎詳審擧行矣。予曰。親祭祭文中。有禘字。魯邑之用禘。亦以爲非禮也。亦不可用於我國也。旣涉礙眼。其令改之可也。
정조 2년 · 강
命郞階釐正事。申明舊制。
정조 2년 · 목
右議政徐命善啓言。郞階釐正之後。毋論正雜職官遇赦與準考之加階者。這這例加然後。可以爲陞階遷官之道。而今聞吏曹。因循廢置。不卽擧行云。非但參下官無出六之望。至於雜職。則其前受階梯。盡爲釐正而降資。入仕考限。不復計仕。而例加仍帶初授之階。而更不遷轉云。殊非釐正之本意。申飭該曹。凡正雜職官之例加者。請申明舊制。着實擧行。敎以。從之。伊後尙不釐正。事甚稽緩。吏曹旣有實郞廳。趁今赦典。盡爲釐正。此後待頒赦及考績之限。登時加階。俾勿遲滯也。
정조 2년 · 강
再明日。詣 太廟第 十三 十四室。神主奉安幄次後。享前留俟。
정조 2년 · 목
敎曰。旣有 先朝已行之例。予何敢不遵用。再明日詣 太廟第 十三室 十四室。神主奉安南神門幄次後。享前當留 神主幄次後大次以俟。禮房知悉。
정조 2년 · 강
飭淸齋解弛之弊。
정조 2년 · 목
敎曰。淸齋申飭。視若備例。不無解弛之弊。自獻官以下。另加致齋之意分付。進幣瓚爵官以下諸執事。發遣吏郞摘奸以來。日氣始熱。而前期陳設。則黍稷血膋。或欠馨香之味。預令申飭。十分致敬。祭物諸品。另加擇捧事。令終獻官及太常知悉。惕念擧行。又敎曰。 永寧殿諸執事淸齋。亦爲摘奸以來。
정조 2년 · 강
奉 慈殿 慈宮吉日。命來月初擇入。
정조 2년 · 목
敎曰奉 慈殿于東朝次。奉 慈宮于慈慶殿吉日。來月初。令禮曹推擇以入。
정조 2년 · 강
遣承旨。詣 宗廟　永寧殿。奉審摘奸。
정조 2년 · 강
命大提學徐命膺罷職勿施。
정조 2년 · 목
敎曰。文衡重任。不可數遞。飭亦施矣。 孝明殿禫祭祀在卽。大提學徐命膺罷職傳旨。特爲勿施。
정조 2년 · 목
敎曰。雜犯死罪以下。咸宥除之。
정조 2년 · 강
命文武官堂上下罷削人。幷敍用。
정조 2년 · 목
敎曰。文武官堂上堂下罷削人。一幷敍用。卽令該曹。口傳付軍職。
정조 2년 · 강
禮曹以奉 慈殿于東朝。奉 慈宮于慈慶殿吉日。啓。
정조 2년 · 목
來五月初二日。巳時午時。
정조 2년 · 목
太廟夏享在再明也。
정조 2년 · 목
予曰。黃海水使之呈遞。果是實病云乎。國榮曰。然矣。予曰。御將之病。近果差勝云乎。國榮曰。御將之病。以脚痛不能拜跪。似難爲祭官矣。予曰。然則祭官不可不改差耶。國榮曰。勢將變通矣。予曰。以已通將望之人。更爲塡差事分付。予曰。訓將亦差祭官。行祭間訓將之任。卿可兼察。而旣承筵敎。不必牌招聽傳敎矣。國榮曰。轎子造成。方令尙衣院爲之。而物力則當自戶曹劃送乎。予曰。當下敎矣。
정조 2년 · 강
命轎子造入物力。自戶曹上下。
정조 2년 · 목
敎曰。所御轎子一部。　慈殿轎子一部。皆依內下見樣。卽爲造入。　慈宮轎子。只令取色。而別看役旣已聽傳敎。自本院別定解事郞廳。監董擧行。物力參酌磨鍊。自戶曹上下事分付。
정조 2년 · 강
命禁將洪國榮。兼察訓將。左捕將李邦綏。兼察右捕將。
정조 2년 · 목
敎曰。訓將受 香。仍佩往來。再明還來。前禁將兼察事分付。而禁將旣承筵敎。不必牌招聽傳敎矣。捕將李國賢亦爲受 香。仍佩往來。還來間左捕將兼察事。牌招聽傳敎。
정조 2년 · 강
召見回還書狀官李在學于誠正閣。
정조 2년 · 목
予曰。書狀官進前。無恙往返。喜矣。使事不可謂順成。而亦不可謂不得順成矣。在學對曰。以咨文中究字。屢次請改。終不回聽。莫非臣等不善周旋之罪。惶恐無地矣。使行凡有所幹於彼國者。專靠於象譯輩。而今番諸譯。蒙不知事。過爲恇㥘。不但無益於使事。適足取侮於彼人。譯舌之漸不如古。誠非小憂矣。承旨鄭民始曰。古之象譯。善探彼情。長於做事。雖當至難之處。猶能臨機善應。隨事彌縫矣。近日則擧皆愚迷。全未曉事。莫重使行之只憑是輩。誠甚可悶矣。予曰。然矣。譯舌之乏人。實是朝家之憂矣。予曰。刷馬驅人之侵漁郡邑者。比前何如。在學曰。今行則稍勝於前日矣。予曰。歷路農形何如。在學曰。兩麥次第向茂。而昨今之雨。誠爲大幸矣。予曰。彼地則春農何如。在學曰。胡地尙寒。山海關以北。冬雪未解。尙不得始耕。以南則往往有起墾處矣。予曰。彼地無水田云。然否。在學曰。惟高麗舖有水田。高麗舖者。卽古之高麗人避兵入居。自成一村。仍名爲高麗舖。故獨有水田。如我國樣矣。予曰。遊覽諸勝否。在學曰。自丙申失銀之後。彼以甲士守館。不許出入。故不得遊觀矣。予曰。見天柱堂乎。在學曰。聞年前失火。纔得重建。故宏麗之制。大不如前。所謂自鳴樂西洋畵之屬。古有而今無云矣。太學則殿字排鋪。極其壯麗。門前有八座大石鼓。而蝌蚪剝落。不可卞矣。予曰。夷齊廟何如。在學曰。廟中設二塑像。而廟在山下。松檜溪壑之勝。頗有可愛處矣。
정조 2년 · 강
儲慶官祧後。命守直中官及守僕。有闕勿補。
정조 2년 · 목
敎曰。　延祐宮雇軍元數三名云。旣依 先朝受敎。內官守僕。以 毓祥宮內官守僕仍用。則依前數三名定立。　儲慶官祧後。不緊雇軍。自當減省。依　延祐宮雇軍數擧行。守直中官。當爲二員。守僕亦當爲二人。而何必沙汰。有闕勿補事。分付該曹及內侍府。
정조 2년 · 목
敎曰。副提調持加減交濟湯入侍。○予曰。尙衣院監董之役。何郞廳爲之乎。知入。假注書李兢淵還奏曰。主簿具紞爲之云矣。予曰。左承旨入侍。予曰。姜彛正之疏何如。鄭民始曰。其所聲罪。以未穩當矣。予曰。吏曹郞階。向來申飭之後。果無如前之弊云乎。民始曰。然矣。而郞階若不趁卽出給。則蔭官有不得出六之慮云矣。予曰。此則分付銓曹。俾無遺漏。隨卽出給好矣。予命讀冬至書狀官書啓。予曰。書啓甚詳備矣。國榮曰。然矣。予曰。雖以唐報觀之。彼國之把守諸處。壯其防禦可知矣。國榮曰。彼國專尙武力。故兵强馬壯。實無可敵之望云矣。
정조 2년 · 강
命內司官吏嚴杖問啓。
정조 2년 · 목
刑曹啓言。罪人庫子金䝺景等。以私置簿私册子之不爲直招。請嚴刑得情。敎以。內司官吏豪悍頑惡之習。自前稔知。至於今番事。而渠輩無形無狀之罪。尤無所逃。內司元無重記之說。已是不成說之言。雖小小該官房。物力之萬萬不及於內司者。所謂次知中官之重記。莫不有之。自上前後取見。亦不知其幾次。則獨於內司。稱以元無重記。縷縷遮說。終不現納者。豈是近似之事乎。此專由於欲掩偸竊之罪。抵死牢諱之意也。推以事情。明若觀火。重記現納之意。各別嚴覈。期於得情。其供辭中鄕又事。冒減事。外鄕名色。陳省例債事。後價人情事。均廳給代錢二千兩消融事。其中或有流來之謬規。又或有循訛之前例。許多物種分食之時。豈無一字半字成册。而但以口傳與空丈。轉相授受乎。此亦渠輩之意以爲。此事根因。文書現納。則其他未及吐實之罪犯。從此發露。故寧爲桁楊之鬼。尙無別白之招者。亦非難知之事。至又均廳給代錢。事面自別。旣有本廳文書。又有本年記簿。似不敢下手處。而猶且容易犯用。若是無忌。則此外文跡䵝昧憑考眩晦之事。必有許多奸贓。到今雖欲諱也。其可得乎。固當登時嚴刑。期於直招。刑下取服。猶有未書輸款之慮。姑不加刑。所謂四房執吏書員等處。更加施威。反復究覈。若復不卽直招。不卽現納。直以刑推之意草記。待允下加刑得情。鄕又外鄕等名色。雖謂流來舊規。猶之可也。不足深覈者。而其外如均廳錢偸食等。如此犯法之事。必當不一而足。內司中田畓總數。拔出偸食之幾何。錢穀財貨。拔出偸食之幾何。種種元文書中最久條。拔出偸食之幾何。亦當不可勝記。判付內條件。亦爲這這逐叚發問目。除尋常鉤問。使卽取服。又以半日按査。無意吐實。啓請各別嚴刑。期於輸情。敎以。嚴杖究問。卽爲啓聞。
정조 2년 · 강
刑曹。以觀象監官員安思德趙尙烈等。各杖一百律勘處啓。
정조 2년 · 강
遣承旨詣受 香所。奉審摘奸。
정조 2년 · 목
太廟夏享在明日也。
정조 2년 · 목
予曰。近來武備。全不成樣。雖幸邊圉無警。兵草無憂。而其在安不忘危之道。豈不念陰雨之備乎。此甚可悶矣。國榮曰。聖王之爲治。雖尙文敎。而詰戎之政。亦未嘗不講。故易曰。重門擊柝。以待暴客。又曰。弧矢之利。以禦天下。此可見武備之不可一日可忽。而近來昇平日久。人心狃安。外邑之關防不固。器械不利。已無可言。雖以京軍門言之。萬無緩急可恃之望。豈不寒心哉。當此無事之時。不可不留意於儲蓄糧餉。繕器械之道矣。予曰。卿言果是矣。國榮曰。此等事。雖非一朝一夕之可爲者。而漸次修擧。則終必有收效之日矣。予曰。前日所下甲冑。軍門果能修補用之否。國榮曰。所下甲冑。皆破弊難用。故臣營則方欲新造矣。予曰。物力不難乎。國榮曰。物力則臣有爲此儲置者矣。予曰。卿見武藝別監新望乎。國榮曰。今番則身手凡百。皆可合矣。予曰。訓將必善擇矣
정조 2년 · 강
有政。吏曹參判徐浩修。兵曹判書李徽之進。
정조 2년 · 목
以李在學爲副應敎。嚴思晚爲校理。權中立爲白川郡守。金朝潤爲同知。李★(土+甲)爲副總管。李邦五爲黃海水使。
정조 2년 · 목
敎曰。副提調持加減交濟湯入侍。○予曰。禁營尺短木之將爲改備者幾何乎。國榮曰。尺短合爲四百餘同。而幾盡改備。餘者不多矣。予曰。卿之昨年別備者幾許乎。國榮曰。錢爲萬貫矣。予曰。以卿之輕財好施。別備之多。何能如是乎。國榮曰。臣於營門之財。未嘗私用。故自有餘儲而然矣。予曰。甲冑將造幾何。國榮曰。騎士別武之類。皆將造給矣。予曰。好矣。予曰。　奎章閣書册等事。多有看檢者。使誰爲之好耶。國榮曰。新除直提學似好矣。予曰。然矣。予曰。有擧行之事。直提學鄭民始入直於擒文院事分付。命讀奏咸鏡監司加分狀啓。予曰。北道還穀之昨年未捧旣多。而又此加分。誠爲日後可悶矣。國榮曰。還穀之加分。雖甚可悶。而當此春窮排巡難繼。則不可不許施矣。予曰。海伯之狀罷殷票。雖是前例。而此時守令之輕遞。豈不可悶乎。國榮曰。此是薦新物種過時之罪。則似與得罪於治政有異。法典雖如是。宜有參恕之道矣。予曰。予意果如。此將下敎矣。
정조 2년 · 강
命封進官殷栗縣監朴星源。勿爲罷黜。
정조 2년 · 목
黃海監司李德英。封進官朴星源罷黜馳啓。敎以。今年節序差晚。魚產之不能及期封進。不是異事。封進官該守令勿爲罷黜。卿亦勿待罪事回諭。
정조 2년 · 목
予曰。昨見公忠監司狀啓。扶安稅船之臭載。甚加嗟惜矣。國榮曰。經用難繼之時。有此臭載之患。誠爲可惜。而穀物幾書拯出。人命皆免渰死之弊。是猶可幸矣。予曰。今番都監之役。能無爲民弊之事云乎。國榮曰。聞戶判言。則凡百各別申飭。而下隸亦定數出入云矣。予曰。陳賀時侍衛班次儀仗排立等節。近來則與古禮有異。此亦不可不釐正矣。國榮曰。朝儀宜有法度。酌古通今。作爲圖式。以爲遵行似好矣。予曰。當爲圖式而頒示矣。國榮曰。儀節旣有變通者。則不可不一番習儀然後。可免做錯之弊矣。予曰。別監服色。亦有釐正者。渠輩之有時服與黑團領。非但無義。亦有浮費。何以定制則爲好耶。國榮曰。差備別監。與武藝別監無異。朝廷之文武差備別監則常着紅直領。武藝別監則常着紅天翼。而 陵幸時。則差備別監。亦依前着天翼。至於黑團領。則永爲草去似好矣。予曰。卿言果合予意。當以此定式矣。
정조 2년 · 강
以李國賢爲總戎使。備薦也。
정조 2년 · 목
敎曰。副提調持加減交濟湯入侍。○予曰。反庫御史書啓見之否。國榮曰。見之矣。予曰。以書啓觀之。則庫舍皆是枵然矣。國榮曰。所謂幼貿散置等事多矣。予曰。次對明將爲之否。國榮曰。依例爲之云矣。予曰。豈料訓局事之如是不成說乎。誠甚可悶矣。國榮曰。雖以書啓觀之。事多䵝昧。有難明知。令備局回啓然後。可以處分矣。予曰。御史明日次對。同爲入侍。予曰。別監輩服色。俄者下敎。而此是古例也。且爲省費之道矣。新除授總戎使何如。國榮曰。大臣亦以爲爲人簡精云矣。予曰。御史書啓。明日次對。可以回啓耶。國榮曰。似當趁卽爲之矣。予曰。都監之留庫銀子。亦多以貿易出給。當此銀貨漸貴之時。爲將臣者。其宜貿置之不暇。豈如是輕易遷動乎。國榮曰。果是誤着矣。予曰。以今番張志恒事觀之。則知人果難矣。予於平日。決知此人之不負國家。倚任而信用矣。豈意其若是乎。國榮曰。今番事雖甚可駭。而究其本。則似是襲謬之致也。
정조 2년 · 강
命別監武監服色定規模。